
Р Е Ш Е Н И Е
№ РС-147-20-109
Днес, 25.11.2020 година, в град София, Комисията за противодействие на корупцията и за отнемане на незаконно придобитото имущество, в състав:
Председател:Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов

У С Т А Н О В И:
Производството е по реда на чл.71, ал.1, предл. 1 от Закона за противодействие на корупцията и за отнемане на незаконно придобитото имущество и е образувано въз основа на Решение за образуване на производство за конфликт на интереси № КИ-041/26.02.2020 г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ 01/С-147/18.02.2020г. 

Сигналът е подаден против Карен Джамбазов – изпълнителен директор на „Университетска многопрофилна болница за активно лечение – С.Г.“ ЕАД, град П. с ЕИК ***********.
По същество, твърденията в сигнала са, че със своя заповед № 267 от 19.04.2018г., изпълнителният директор Карен Джамбазов е обособил Звено по Магнитен резонанс към Отделение по образна диагностика. В същото Звено е преназначена от него доц. Н. Т., с която Джамбазов живее на съпружески начала и имат общи деца. След обособяването на Звеното, към него са пренасочени една трета от клиничните възнаграждения на Отделението по образна диагностика, в резултат на което възнагражденията на медицинския персонал в отделението са намалени, за сметка на тези в новообразуваното Звено, където работи и доц. Трайкова.
Към сигнала са приложени заповед № 267/19.04.2018г., Докладна от ръководителя на Отделението по Образна диагностика д-р А.П., Вътрешни правила за работна заплата.
С оглед твърденията в сигнала, Комисията е изискала и събрала следните доказателства: писмо вх. № ЦУ01/5223/20.03.2020г. с приложени – Протокол № РД-16-439/22.11.2019г. на едноличния собственик на капитала на УМБАЛ „С. Г.“ЕАД, гр. П.; Договор № РД-16-474/18.12.2019г. за възлагане управлението на УМБАЛ -С. Г.“ ЕАД, гр. П.; писмо вх. № ЦУ01/5907/08.04.2020г. с приложени Протокол № РД-16-439/22.11.2019г., Договор № РД-16-474/18.12.2019г., Допълнително споразумение № 1872/24.02.2015г. към трудов договор № 255/16.07.2001г. на Н. Т., Заповед № 267/19.04.2018 г., заповед № 280/24.04.2018 г., правилник за вътрешния ред на Отделение по образна диагностика към УМБАЛ „С. Г“ ЕАД, гр. П., длъжностно разписание към 30.04.2018 г. на Отделение по Образна диагностика, длъжностно разписание към 01.05.2018 г. на Отделение по Образна диагностика, вътрешни правила за работната заплата на УМБАЛ „С.Г.“ ЕАД, гр. П..; писмо с вх. № ЦУ01/6784/28.04.2020г. с приложено удостоверение за родствени връзки; писмо с вх. № ЦУ01/6784/28.04.2020г. с приложени – договор от 11.11.2019г. между МБАЛ „С. С. К. и Д.“ ООД и УМБАЛ „С. Г.“ ЕАД и протокол № РД-16-364/14.10.2019г. на едноличния собственик на капитала на УМБАЛ „С. Г.“ЕАД, гр. П.; писмо с вх. № ЦУ01/9325/11.06.2020г. с приложени документи; писмо с вх. № ЦУ01/14029/11.08.2020г. с приложено заверено копие на цялото трудово досие на д-р Джамбазова; писмо с вх. № ЦУ01/18791/20.10.2020г. с приложени заверени копия на допълнително споразумение № 357/30.04.2018г. към трудов договор № 10/30.12.2015г., допълнително споразумение № 780/12.11.2018г. към трудов договор № 10/30.12.2015г. и трудов договор № 401/01.11.2018г.
Служебно е направена справка в НБД „Население“, Търговски регистър и от интернет сайта на УМБАЛ „С. Г.“ ЕАД.
След като обсъди събраните в хода на административното производство доказателства, Комисията установи следното от фактическа страна:
Сигналът е подаден от физическо лице с посочени три имена, ЕГН, адрес и е подписан.
От служебно направената справка в Търговски регистър се установи, че УМБАЛ „С. Г.“ ЕАД, град П., с ЕИК 115576405 е с едноличен собственик на капитала Министерство на здравеопазването с ЕИК 000695317, съвет на директорите – Карен Джамбазов, С. К. и А. У. , представител е Карен Джамбазов.
От направената справка за съпруга  и родствени връзки за роднини по права линия, по съребрена линия – до четвърта степен, включително и по сватовство – до втора степен, включително за Карен Джамбазов с ЕГН ***********, се установи, че: Н.И. Т.Д.с ЕГН *********** е съпруга на Карен Джамбазов, а Е. Б. Д. с ЕГН *********** е дъщеря на Карен  Джамбазов.
С Протокол  на едноличния собственик на капитала на УМБАЛ „С. Г.“ ЕАД, град П. № РД-16-439 от 22.11.2019 г. за членове на съвета на директорите на УМБАЛ „С.Г.“, за срок от три години, считано 23.12.2019г. са определени Карен Джамбазов, С. К. и А. У. 
С Договор № РД-16-474/18.12.2019г. сключен между К. А. – министър на здравеопазването, упражняващ правата на държавата като едноличен собственик на капитала в „Университетска многопрофилна болница за активно лечение „С.Г.“ ЕАД, гр. П.-принципал и съвета на директорите на УМБАЛ „С. Г.“ ЕАД– Карен Джамбазов, С. К. и А. У. , на последните се възлага управлението на лечебното заведение. 
Видно от събраните по преписката доказателства, както и от Протокол № 29/20.12.2019г. от проведено заседание на Съвета на директорите, за изпълнителен директор на УМБАЛ „С. Г.“ ЕАД, за трети пореден мандат е избран проф. д-р Карен Джамбазов.
На 16.07.2001г., на основание чл. 68, ал. 1, т. 4 от КТ, между МБАЛ „С. Г.“ ЕАД П., представлявано от доц. д-р И. Й. и Н. Т. се сключва трудов договор № 0255/16.07.2001г., съгласно който Т. е назначена на длъжността лекар-ординатор в рентгенология-база 1.
На 24.02.2015г., на основание чл. 119 и във връзка с чл. 111 и чл. 67, ал. 1, т. 1 от КТ, между УМБАЛ „С. Г.“ ЕАД, представлявано от ръководителя проф. д-р Карен Джамбазов и Н.Д.  е сключено допълнително споразумение № 1872/24.02.2015г. към трудов договор № 255/16.07.2001г, съгласно което Д. е назначена на длъжността „лекар образна диагностика“ в отделение по образна диагностика.

На 19.04.2018г. със заповед № 267 на изпълнителния директор Карен Джамбазов, във връзка с извършване на промяна в дейността на Отделение по образна диагностика и функционалното обособяване на Звено по магнитно резонансна томография (Звено МРТ) и на основание чл. 69, ал. 2, т. 5 от Закона за лечебните заведения е наредено да се извърши промяна в Правилника за устройството, дейността и вътрешния ред на УМБАЛ „С. Г.“ ЕАД, гр. П., в Правилата за дейността и взаимодействието между приемни кабинети, отделение по спешна медицина, клиничните и параклиничните звена  и Вътрешните правила за работна заплата като се определя сумата от 0,33% от приходите на лечебното заведение за разпределение на допълнителни средства за работна заплата на Отделение по образна диагностика и сумата от 0,12% за разпределение на допълнителни средства за работна заплата на Звеното па „МРТ“ при спазване на изискването за минимален праг на брутните заплати, определен в лечебното заведение.
На 24.04.2018г. със заповед № 280 на изпълнителния директор Карен Джамбазов, във връзка със заповед № 267/19.04.2018г., т. IV на основание чл. 14, т. 1 от Правилника за устройството, дейността, управлението и вътрешния ред на Университетска многопрофилна болница за активно лечение „С. Г.“ ЕАД – П. и чл. 69, ал. 2, т. 1 от ЗЛЗ е наредено да се извърши промяна в одобреното щатно и длъжностно разписание на УМБАЛ „С. Г.“ ЕАД- П. за 2018г., считано от 01.05.2018г. 
Видно от събраните по преписката доказателства и писмо с вх. № ЦУ01-18791/20.10.20г. от Председателя на съвета на директорите на УМБАЛ „С. Г.“ ЕАД, в Звено МРТ от 01.05.2018 г. до настоящия момент са назначени лицата Д. Д. – „Ръководител Звено“ и Р. М. – „Технически изпълнител“. На останалите длъжности не са назначавани служители. Доц. Н. Т. и понастоящем заема длъжност „лекар образна диагностика“ по щатно разписание в УМБАЛ „С. Г.“ ЕАД и не е преназначавана в звено МРТ.
Представена е допълнителна информация от директора на дирекция „Противодействие на корупцията“, която касае УМБАЛ „С. Г.“ ЕАД и Многопрофилна болница за активно лечение „С. С. К и Д“ - дружество с ограничена отговорност, със съдружници  „Ч.“ ЕООД и „Медицински център – С.М.“ и управител З. В. С. „Ч.“ ЕООД е с едноличен собственик на капитала и управител Г. Ч., а „Медицински център – *****“ е еднолично акционерно дружество с едноличен собственик на капитала Е. Б. Д. и управител Д. И. Д.
На 11.11.2019г. между МБАЛ „С. С. К. и Д.“ ООД, представлявано от д-р З. С.-управител, като възложител и УМБАЛ „С. Г.“ ЕАД, като изпълнител, се сключва договор, съгласно който възложителят възлага, а Изпълнителят приема да доставя, чрез болничната си аптека, заявените от Възложителя количества стоки, посочени в Приложение № 1 на Наредба № 28 от 09.12.2008г. за устройството, реда и организацията на работа на аптеките и номенклатурата на лекарствените продукти съгласно Лиценз № 4052-1/23.01.2013г. и Лицензия № Н-1715/09.11.2011г., както и медицински изделия, които не се заплащат от републиканския бюджет и бюджета на НЗОК, които трябва да се осигурят за прилагането в лечението на пациенти, хоспитализирани при Възложителя и за които УМБАЛ „С. Г“ ЕАД има сключени договори за продажба със съответните доставчици. Договорът се сключва за срок от една година, считано от 28.11.2019г.
Видно от протокол на едноличния собственик на капитала на „Университетска многопрофилна болница за активно лечение „С. Г.“ ЕАД, град П. № РД-16-364/14.10.2019г. от Главния секретар на Министерство на здравеопазването е разрешено на изпълнителния директор на УМБАЛ „С. Г.“ЕАД, гр. П., проф. д-р Карен Джамбазов платен годишен отпуск в размер на 5 (пет) работни дни, считано от 11.11.2019г. до 15.11.2019г. В тази връзка договорът е подписан за изпълнителния директор на УМБАЛ „С. Г.“ ЕАД от проф. д-р А. У. .

Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
От значение за установяване или не установяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес - негов или на свързано с него лице.
С влизането в сила на Закона за противодействие на корупцията и за отнемане на незаконно придобитото имущество, обн., ДВ, бр.7 от 19.01.2018г., в сила от 23.01.2018г., с разпоредбата на чл.6, ал.1, т.46 от с.з., законодателят е вменил качеството на лице, заемащо висша публична длъжност и на управителите и изпълнителните директори на лечебните заведения за болнична помощ, които се финансират от бюджета на Националната здравноосигурителна каса и/или от държавния или общинския бюджет, като не диференцира лечебните заведения въз основа на собствеността на капитала.
От събраните в хода на производството доказателства по преписката се установи, че УМБАЛ „С. Г.“ ЕАД е еднолично акционерно дружество, в което държавата притежава 100 % от капитала. Същото се явява държавно лечебно заведение – търговско дружество по смисъла на Търговския закон и §1, т. 2 от Допълнителните разпоредби на Закона за лечебните заведения и като такова се управлява и представлява от ръководните органи – съвет на директорите и изпълнителен директор. 
Горното налага извода, че в качеството си на изпълнителен директор на УМБАЛ „С. Г.“ ЕАД, Карен Джамбазов придобива качеството на лице, заемащо висша публична длъжност по смисъла на чл.6, ал.1, т.46 от ЗПКОНПИ.

С оглед горното КПКОНПИ е компетентна да разгледа подадения сигнал.
Съгласно чл. 69 от Закона за лечебните заведения управителните органи на лечебното заведение ръководят и отговарят за цялостната му дейност. Управителите, съответно изпълнителните директори на лечебното заведение управляват лечебното заведение, представляват лечебното заведение пред трети лица, работодатели са на всички работещи в лечебното заведение, като трудовите договори с лекарите-преподаватели и лекарите-преподаватели по дентална медицина се сключват и прекратяват след съгласуване с ректора на съответното висше училище, контролират финансовото състояние на лечебното заведение и отговарят за финансовата му стабилност, извършват структурни и организационни промени в лечебното заведение, възлагат на началниците на клиниките, отделенията и лабораториите контролирането на финансовото състояние на техните структури за определен период.

Съгласно разпоредбата на чл. 73 от ЗПКОНПИ, производството за установяване на конфликт на интереси се образува не по-късно от 3 години от извършване на нарушението.

На 24.02.2015г. между УМБАЛ „С. Г.“ ЕАД, представлявано от ръководителя проф. д-р Карен Джамбазов и Н.Д.  е сключено допълнително споразумение № 1872/24.02.2015г. към трудов договор № 255/16.07.2001г, съгласно което Д. е назначена на длъжността „лекар образна диагностика“ в отделение по образна диагностика.
	Дори и да се приеме, че в качеството си на изпълнителен директор на УМБАЛ „С. Г.“ ЕАД, Карен Джамбазов би могъл да наруши забраните на Глава II от ЗПУКИ, от датата на подписване на трудовия договор - 24.02.2015г., до датата на образуване на производството, са изтекли повече от 3 години и на това основание, производството по сигнала следва да бъде прекратено.
В хода на производството се установи, че проф. д-р Карен Джамбазов е упражнил правомощия по служба като, във връзка с извършване на промяна в дейността на Отделение по образна диагностика и функционалното обособяване на Звено по магнитно резонансна томография (Звено по МРТ), издава заповед № 267/19.04.2018г., с която нарежда да се извърши промяна в Правилника за устройството, дейността и вътрешния ред на УМБАЛ „С. Г.“ ЕАД, в Правилата за дейността и взаимодействието между приемни кабинети, отделение по спешна медицина, клиничните и параклиничните звена и във Вътрешните правила за работна заплата и заповед № 280/24.04.2018г., с оглед промяна на щатно и длъжностно разписание. Видно от писмо с вх. № 9325/11.06.2020г.  и писмо с вх. № ЦУ01-18791/20.10. 2020 г. доц. д-р Н.Д.  не е назначавана в Звено по магнитно резонансна томография, както се твърди в сигнала.
Издавайки горните заповеди, проф. д-р Карен Джамбазов изпълнява вменените му по закон задължения в съответствие със спецификата на заеманата от него публична длъжност. Не е налице наличието на частен интерес, който би могъл да повлияе върху безпристрастното и обективно изпълнение на правомощията  по служба.
Налице са два от елементите на състава на конфликт на интереси чл. 52 от ЗПКОНПИ, а именно: лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Карен Джамбазов, в качеството му на изпълнителен директор на УМБАЛ „С. Г.“ ЕАД, град П..	
Липсата на частен интерес на лицето, заемащо висша публична длъжност или на свързаното с него лице по смисъла § 1, т. 15 от ДР на ЗПКОНПИ, при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ. 
По отношение на сключения на 11.11.2019г., между МБАЛ „С. С. К. и Д.“ ООД, представлявано от д-р З. С.-управител и УМБАЛ „С. Г.“ ЕАД, представлявано от Изпълнителния директор проф. д-р Карен Джамбазов, договор за доставки на медицински изделия, следва да се отбележи, че същия е подписан от проф. д-р А. У. , тъй като за периода 11.11.2019г.-15.11.2019г. проф. д-р Карен Джамбазов е бил в платен годишен отпуск.
Липсата на упражнени правомощия по служба, във връзка с сключване на договор за доставки на медицински изделия, предопределят и липсата на частен интерес, който може да повлияе върху безпристрастното и обективното им изпълнение, поради което се налага извода, че по отношение на проф. д-р Карен Джамбазов, в качеството му на изпълнителен директор на УМБАЛ „С. Г.“ ЕАД, град П. липсват два от елементите на състава на конфликт на интереси по чл.52 от ЗПКОНПИ. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.
Предвид изложеното, Комисията за противодействие на корупцията и за отнемане на незаконно придобитото имущество, на основание чл. 73 и чл.74, ал.1 и 2 от ЗПКОНПИ

                                                               РЕШИ:
НЕ УСТАНОВЯВА конфликт на интереси по отношение на Карен Джамбазов с ЕГН ***********, изпълнителен директор на УМБАЛ „С. Г.“ ЕАД, град П. и лице, заемащо висша публична длъжност по смисъла на чл.6, ал.1, т.46 от ЗПКОНПИ, във връзка с издаването на заповед № 267/19.04.2018г. и заповед № 280/24.04.2018г., поради липса на частен интерес, негов или на свързаното с него лице по смисъла на §1, т.15 от ДР на ЗПКОНПИ. 
НЕ УСТАНОВЯВА конфликт на интереси по отношение на Карен Джамбазов с ЕГН ***********, изпълнителен директор на УМБАЛ „С. Г.“ ЕАД, град П. и лице, заемащо висша публична длъжност по смисъла на чл.6, ал.1, т.46 от ЗПКОНПИ във връзка със сключването на договор на 11.11.2019г. между МБАЛ „С. С. К. и Д.“ ООД и УМБАЛ „С. Г.“ ЕАД,, поради липса на упражнени правомощия по служба. 
ПРЕКРАТЯВА производството по конфликт на интереси по отношение на Карен Джамбазов с ЕГН ***********, изпълнителен директор на лице УМБАЛ „С. Г.“ ЕАД, град П. и лице, заемало публична длъжност по смисъла на чл. 3, т. 23 от ЗПУКИ (отм.), респективно лице заемащо висша публична длъжност по смисъла на чл.6, ал.1, т.46 от ЗПКОНПИ във връзка със сключването на допълнително споразумение № 1872/24.02.2015г., поради изтекъл давностен срок.
Препис от решението да се изпрати на проф. д-р Карен Джамбазов – изпълнителен директор на УМБАЛ „С. Г.“ ЕАД, град П., на основание чл. 75, т. 1 от ЗПКОНПИ.

Препис от решението да се изпрати на Окръжна прокуратура - П., с оглед преценка за реализиране на правомощията по чл. 76, ал. 2 от ЗПКОНПИ.

ПРЕДСЕДАТЕЛ:………………………….…….…/СОТИР ЦАЦАРОВ/

ЗАМЕСТНИК - ПРЕДСЕДАТЕЛ:………………/АНТОН СЛАВЧЕВ/

ЧЛЕН:……………………………..………../АНТОАНЕТА ЦОНКОВА/

